和微之詩二十三首 和晨興因報問龜兒
作者：白居易
朝代：唐

paragraphs: 冬旦寒慘澹，雲日無晶輝。
當此歲暮感，見君晨興詩。
君詩亦多苦，苦在兄遠離。
我苦不在遠，纏綿肝與脾。
西院病孀婦，後牀孤姪兒。
黃昏一慟後，夜半十起時。
病眼兩行血，衰鬢萬莖絲。
咽絕五臟脉，瘦消百骸脂。
雙目失一目，四肢斷兩肢。
不如溘然逝，安用半活爲。
誰謂荼蘗苦，荼蘗甘如飴。
誰謂湯火熱，湯火冷如澌。
前時君寄詩，憂念問阿龜。
喉燥聲氣窒，經年無報辭。
及覩晨興句，未吟先涕垂。
因茲漣洳際，一吐心中悲。
茫茫四海間，此苦唯君知。
去我四千里，使我告訴誰。
仰頭向青天，但見雁南飛。
憑雁寄一語，爲我達微之。
弦絕有續膠，樹斬可接枝。
唯我中腸斷，應無連得期。